b'\n_START_ARTICLE_\nTrtna u\xc5\xa1\n_START_SECTION_\nIzvor\n_START_PARAGRAPH_\nTrtna u\xc5\xa1 izvira iz severne Amerike, kjer se prehranjuje z nekaterimi divjimi vrstami trt. V domovini je raz\xc5\xa1irjena tako na vzhodu, kot na zahodu dana\xc5\xa1njih ZDA.\n_START_SECTION_\nEvropa\n_START_PARAGRAPH_\nTrtna u\xc5\xa1 je v Evropo pri\xc5\xa1la okoli leta 1860, najprej v Veliko Britanijo, od tam pa s sadikami v Avstro-Ogrsko s\xc2\xa0\xc2\xbbpomo\xc4\x8djo\xc2\xab\xc2\xa0strokovnjakov dr\xc5\xbeavne sadjarske in vinogradni\xc5\xa1ke poskusne postaje iz Klosterneuburga, ki so \xc5\xbeeleli razviti proti oidiju odporno vrsto trte. Kasneje se je \xc5\xbeu\xc5\xbeelki, kljub strogim ukrepom, ki bi morali prepre\xc4\x8diti njeno nadaljnje razna\xc5\xa1anje, uspelo naseliti skoraj v vseh predelih, kjer je rasla vinska trta.\n_START_SECTION_\nSlovenija\n_START_PARAGRAPH_\nNa Slovenskem so trtno u\xc5\xa1 prvi\xc4\x8d opazili isto\xc4\x8dasno v okolici Pirana in na Bizeljskem leta 1880. Proti u\xc5\xa1i so se vinogradniki posku\xc5\xa1ali boriti s sajenjem proti trtni u\xc5\xa1i odpornih ameri\xc5\xa1kih vrst, kar pa ni pomagalo. Ve\xc4\x8dino vinogradov so tako morali posekati in uni\xc4\x8diti korenine, kasneje pa obmo\xc4\x8dja ponovno zasaditi._NEWLINE_Zaradi pomembnosti vinogradni\xc5\xa1tva v teh krajih so spro\xc5\xbeili ob\xc5\xa1irno akcijo zasajanja vinogradov s cepljenimi trtami. Leta 1897 je bilo na Kranjskem oku\xc5\xbeenih 77\xc2\xa0% vseh vinogradov, najhuje v \xc4\x8crnomaljskem okraju, kjer je ostalo neoku\xc5\xbeenih le 30 ha (od skupaj ve\xc4\x8d kot 2100 ha) vinogradov. Med ukrepi za o\xc5\xbeivitev vinogradni\xc5\xa1tva so bili brezobrestna posojila, denarne pomo\xc4\x8di, subvencionirana cena cepljenk, brezpla\xc4\x8dno razdeljevanje cepljenk in podlag ter izobra\xc5\xbeevanje na terenu. V \xc5\xa1tevilnih krajih so vzpostavili trsnice, nekatere so imele status dr\xc5\xbeavne, druge de\xc5\xbeelne trsnice, ali pa je \xc5\xa1lo za njihove podru\xc5\xbenice. Velik mati\xc4\x8dnjak je bil tudi v Ljubljani, kjer pa razmere za vzgojo niso bile dobre in izpleni niso bili veliki.'